Михалков Арыкъ щохьэщIэ
Арыкъ къуажэм дэт библиотекэм щекIуэкIащ сабий тхакIуэ цIэрыIуэ Михалков Сергей къызэралъхурэ илъэси 100 щрикъум теухуа зэIущIэ.
Михалковым и Iэдакъэ къыщIэкIа тхыгъэ цIэрыIуэхэм щIэблэ куэд щIапIыкIащ. Иджыпстуи «Дядя Степэ милиционерщ», «ЛIыжьым и жэмыр зэрищар», «Африкэм щыжьэражьэщ», «Трамвай №10-р кIуэрт» зыфIища усэхэм ящыщ пычыгъуэ нэхъ мыхъуми гукIэ зымыщIэж ди нэхъыжьхэми яхэту къыщIэкIынкъым.
ТхакIуэм теухуауэ къызэрагъэпэща викторинэр «упщIэ — жэуап» мардэм тету екIуэкIащ. Тхылъ еджэным дихьэх цIыкIухэм гъэхуауэ жэуап иратащ Михалков Сергей и гъащIэ гъуэгуанэм, и усэхэмрэ поэмэхэмрэ ятеухуауэ зэхалъхьа упщIэхэм.
ЗэIущIэм и кIэухыу тхакIуэм и IэдакъэщIэкIхэм хэт лIыхъужьхэр, абыхэм къыщыхьа теплъэгъуэхэр сурэту щIынымкIэ зэпеуахэщ.
ЖАНХЪУЭТ Зузэ.
